Labūnava
Labūnava – kaimas Kėdainių rajono savivaldybės pietryčiuose, prie rajoninio kelio  1906  Aukštutiniai Kaniūkai–Babtai–Labūnava–Kėdainiai , 11 km į pietvakarius nuo Kėdainių, kairiajame Nevėžio krante prie Barupės žiočių ir Labūnavos tvenkinio. Į pietryčius nuo Labūnavos plyti Labūnavos miškai. Seniūnaitijos centras. Veikia Labūnavos pagrindinė mokykla, vaikų darželis, biblioteka (nuo 1956 m.), paštas (LT-58014), medicinos punktas, girininkija, kelios parduotuvės, viešbutis, kavinė, Labūnavos ŽŪB. Stovi Labūnavos Dievo Apvaizdos bažnyčia, pamaldos laikomos 1859 m. Zabielų statytoje kapinių koplyčioje. Kapinėse yra V. Svirskio kryžius su horeljefais. Dvaro liekanos (XIX a. pabaigos dvaro bokštai, medžiotojų namelis).